Kommissionens forordning (EF) nr. 1095/2001

af 5. juni 2001

om åbning og forvaltning af et toldkontingent for indførsel af ungtyre til opfedning (1. juli 2001 til 30. juni 2002)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 32, stk. 1,

under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT(2), særlig artikel 1, stk. 1, og

ud fra følgende betragtninger:

(1) I henhold til liste CXL har Fællesskabet forpligtet sig til at åbne et årligt toldkontingent for indførsel af 169000 ungtyre til opfedning. Der bør fastsættes gennemførelsesbestemmelser for dette kontingent for perioden 1. juli 2001 til 30. juni 2002.

(2) Alle Fællesskabets interesserede erhvervsdrivende bør sikres lige og kontinuerlig adgang til nævnte kontingent og garanteres, at den toldsats, der er fastlagt for dette kontingent, anvendes ved alle indførsler af de pågældende dyr, indtil kontingentet er opbrugt.

(3) Der bør tages hensyn til forsyningsbehovene i visse medlemsstater, hvor der er en vis mangel på kvæg til opfedning. Da disse behov især gør sig gældende i Italien og Grækenland, bør der først og fremmest sættes ind på at dække efterspørgslen i disse to medlemsstater.

(4) Den metode, der er fastsat i artikel 32, stk. 2, tredje led, i forordning (EF) nr. 1254/1999, bør anvendes på den mængde, der er forbeholdt Italien og Grækenland, for det pågældende år, uden at der sker forskelsbehandling af de interesserede erhvervsdrivende. Adgangen til kontingentet bør derfor udvides til også at omfatte de såkaldte "nye importører".

(5) Kontrollen med disse kriterier forudsætter, at ansøgningen indgives i den medlemsstat, hvor den erhvervsdrivende er opført i momsregistret. Italien og Grækenland udgør en undtagelse. Erhvervsdrivende, der er opført i momsregistret i en anden medlemsstat, kan indgive deres ansøgning i disse to lande.

(6) For at undgå spekulation

- bør erhvervsdrivende, der ikke længere handler med levende kvæg den 1. juni 2001, ikke have adgang til kontingentet

- bør der fastsættes en sikkerhed for importrettighederne

- bør overdragelse af importlicenser forbydes

- bør der kun udstedes importlicens for den mængde, som en erhvervsdrivende har fået tildelt importrettigheder for.

(7) For at forpligte den erhvervsdrivende til at ansøge om importlicenser for alle de tildelte importrettigheder bør det fastslås, at denne forpligtelse er et primært krav som omhandlet i Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter(3), senest ændret ved forordning (EF) nr. 1932/1999(4).

(8) For fuldt ud at udnytte kontingentet bør der fastsættes en frist for indgivelse af ansøgninger om importlicens og åbnes mulighed for en ny tildeling af de mængder, som der ved udløbet af denne frist ikke er indgivet licensansøgninger for. I betragtning af erfaringen bør det endvidere fastsættes, at denne sidste tildeling forbeholdes interesserede importører, der har anmodet om importlicenser for alle de mængder, de havde ret til.

(9) Det bør fastsættes, at ordningen forvaltes ved hjælp af importlicenser. Der bør i dette øjemed bl.a. fastlægges regler for indgivelse af ansøgninger samt for de oplysninger, som skal være anført i ansøgningerne og licenserne, i givet fald som fravigelse fra eller som supplering til visse bestemmelser i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter(5) og i Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80(6), senest ændret ved forordning (FF) nr. 24/2001(7).

(10) Anvendelsen af dette toldkontingent kræver en effektiv kontrol af den særlige destination. Det er derfor nødvendigt, at opfedningen finder sted i den medlemsstat, der har udstedt importlicensen.

(11) Der bør stilles en sikkerhed for at garantere, at dyrene opfedes i mindst 120 dage i dertil udpegede produktionsenheder. Sikkerhedsbeløbet bør dække forskellen mellem toldsatserne i den fælles toldtarif (FTT) og de nedsatte toldsatser, der gælder på datoen for de pågældende dyrs overgang til fri omsætning.

(12) Forvaltningskomitéen for Oksekød har ikke afgivet udtalelse for den af formanden fastsatte frist -

UDSTEDT FØLGENDE FORORDNING:

Artikel 1

1. Der åbnes for perioden fra 1. juli 2001 til 30. juni 2002 et toldkontingent på 169000 ungtyre henhørende under KN-kode 0102 90 05, 0102 90 29 eller 0102 90 49 bestemt til opfedning i Fællesskabet.

Kontingentet har løbenummer 09.4005.

2. Importtolden for det i stk. 1 omhandlede toldkontingent er 16 % værditold plus 582 EUR/t netto.

Denne toldsats indrømmes kun, hvis de indførte dyr opfedes i importmedlemsstaten i en periode på mindst 120 dage.

Artikel 2

1. De importrettigheder, der skal tildeles for den i artikel 1, stk. 1, omhandlede mængde, fordeles således mellem nedennævnte medlemsstater:

>TABELPOSITION>

2. Inden for hver af de mængder, der er anført i stk. 1, litra a) og b),

- tildeles der for 70 % af mængden efter ansøgning direkte af den pågældende medlemsstat importrettigheder til de importører, der kan godtgøre, at de har indført levende dyr i henhold til de i bilag I anførte forordninger. Antallet af dyr tildeles i forhold til antallet af dyr, der blev indført i forbindelse med de pågældende forordninger

- tildeles der for 30 % af mængden efter ansøgning direkte af den pågældende medlemsstat importrettigheder til de erhvervsdrivende, der godtgør, at de i perioden fra 1. juli 1999 til 30. juni 2000 udførte og/eller indførte mindst 75 levende dyr henhørende under KN-kode 0102 90, eksklusive indførsler i henhold til de i bilag I anførte forordninger, til/fra tredjelande.

De erhvervsdrivende skal være opført i et nationalt momsregister.

Ansøgninger om importrettigheder indgives

- i Italien for de mængder, der er anført i stk. 1, litra a)

- i Grækenland for de mængder, der er anført i stk. 1, litra b).

3. De mængder, der er anført i stk. 1, litra c), tildeles efter ansøgning til erhvervsdrivende, der godtgør, at de i perioden fra 1. juli 1999 til 30. juni 2000 udførte og/eller indførte mindst 75 levende dyr henhørende under KN-kode 0102 90 til/fra tredjelande.

Ansøgninger om importrettigheder for de i første afsnit anførte mængder indgives, bortset fra Italien og Grækenland, i den medlemsstat, hvor ansøgeren er opført i det nationale momsregister.

4. De mængder, der er anført i stk. 2, første afsnit, andet led, og i stk. 3, tildeles de erhvervsdrivende, der kan komme i betragtning, i forhold til de mængder, de har ansøgt om. En ansøgning om importrettigheder må ikke overstige 10 % af antallet af disponible dyr.

5. Bevis for indførsel og/eller udførsel føres udelukkende ved hjælp af tolddokumenter for overgang til fri omsætning eller eksportdokumenter.

Medlemsstaterne kan acceptere kopier af disse dokumenter, der er behørigt attesteret af myndighederne.

Artikel 3

1. Erhvervsdrivende, som ikke længere drev handel med levende kvæg den 1. juni 2001, kommer ikke i betragtning ved anvendelsen af nærværende forordning.

2. Sammenlægges flere virksomheder, der hver især har rettigheder i medfør af artikel 2, stk. 2, første afsnit, første led, har den sammenlagte virksomhed de samme rettigheder som de virksomheder, der indgår i sammenlægningen.

Artikel 4

1. Indgiver en ansøger mere end én ansøgning for nogen enkelt kategori i artikel 2, stk. 2 og 3, tages ingen af disse ansøgninger i betragtning.

2. Med henblik på artikel 2, stk. 2 og 3, skal hver ansøgning være myndighederne i hænde senest den 13. juni 2001 sammen med de krævede bevisdokumenter.

3. Med hensyn til ansøgninger efter artikel 2, stk. 2, sender Italien og Grækenland efter kontrol af de fremlagte dokumenter senest den 4. juli 2001 Kommissionen en liste over ansøgerne og de mængder, der er ansøgt om, ved anvendelse af blanketterne i bilag II og III.

4. Med hensyn til ansøgninger efter artikel 2, stk. 3, sender medlemsstaterne, efter kontrol af de fremlagte dokumenter, senest den 26. juni 2001 Kommissionen en liste over ansøgerne og de mængder, der er ansøgt om, ved anvendelse af formularen i bilag II.

Kommissionen træffer snarest muligt afgørelse om, i hvilket omfang ansøgningerne kan godkendes. Overstiger de mængder, der ansøges om, de disponible mængder, fastsætter Kommissionen en fast nedsættelsesprocentsats for de mængder, der ansøges om.

5. Resulterer tildelingen som omhandlet i artikel 2, stk. 4, i en mængde på under 50 dyr pr. ansøgning, tildeler de pågældende medlemsstater dyrene ved lodtrækning pr. parti på 50 dyr. Opstår der en resterende mængder på under 50 dyr, udgør denne mængde et parti.

Artikel 5

1. Der fastsættes, en sikkerhed på 3 EUR/dyr for importrettighederne. Den skal stilles over for myndighederne samtidigt med ansøgningen om importrettigheder.

2. Der skal ansøges om importlicenser for den tildelte mængde. Denne forpligtelse er et primært krav som omhandlet i artikel 20, stk. 2, i Kommissionens forordning (EØF) nr. 2220/85.

3. Medfører Italiens og Grækenlands tildeling som omhandlet i artikel 2, stk. 2, og Kommissionens tildeling efter artikel 4, stk. 4, at de importrettigheder, der ansøges om, overstiger de tildelte rettigheder, frigives den stillede sikkerhed for den overskredne mængde.

Artikel 6

1. Ved indførsel af dyr, der er tildelt, importrettigheder for, skal der fremlægges en importlicens.

2. Bestemmelserne i forordning (EF) nr. 1291/2000 og (EF) nr. 1445/95 finder anvendelse, medmindre andet er fastsat i bestemmelserne i nærværende forordning.

3. Licensansøgningen kan kun indgives

- i den medlemsstat, hvor ansøgningen om importrettigheder blev indgivet

- af den erhvervsdrivende, som har fået tildelt importrettigheder efter artikel 2 og 4. De importrettigheder, der tildeles en erhvervsdrivende, giver ham ret til importlicens for en mængde, der svarer til de tildelte rettigheder.

4. Licenser udstedes indtil den 30. november 2001 for højst 50 % af de tildelte importrettigheder. Importlicenser for det resterende antal dyr udstedes fra den 1. december 2001.

5. Licensansøgningen og selve licensen skal indeholde følgende:

a) i rubrik 8: oprindelseslandet

b) i rubrik 16: en af de støtteberettigede KN-koder

c) i rubrik 20 følgende angivelse: "Levende ungtyre med en levende vægt på 300 kg eller derunder (forordning (EF) nr.1095/2001)."

Artikel 7

1. Uanset artikel 9, stk. 1, i forordning (EF) nr. 1291/2000 kan de importlicenser, der er udstedt efter nærværende forordning, ikke overdrages og giver kun adgang til toldkontingentet, hvis de lyder på samme navne som dem, der er anført i de angivelser med henblik på overgang til fri omsætning, der ledsager dem.

2. De udstedte licenser er gyldige i 90 dage fra deres udstedelsesdato som defineret i artikel 23, stk. 1, i forordning (EF) nr. 1291/2000. Ingen licens er dog gyldig efter den 30. juni 2002.

3. De udstedte licenser er gyldige i hele EF.

4. Artikel 8, stk. 4, i forordning (EF) nr. 1291/2000 anvendes ikke.

Artikel 8

1. Ved indførslen skal importøren godtgøre, at:

- han har indgået en skriftlig forpligtelse over for myndighederne i den medlemsstat, der har udstedt importlicensen, om inden for en måned at sende dem en liste over de bedrifter, hvor ungtyrene opfedes

- han har stillet en sikkerhed på det beløb, der er fastsat for hver KN-kode, der er anført i bilag IV, hos myndighederne i den medlemsstat, der udsteder importlicensen, for at garantere, at de indførte dyr vil blive opfedet i importmedlemsstaten i en periode på mindst 120 dage regnet fra importdatoen.

2. Opfedningen af de i nærværende forordning omhandlede dyr finder sted i den medlemsstat, der udsteder importlicensen.

3. Medmindre der er tale om force majeure, frigives den i stk. 1, andet led, omhandlede sikkerhed kun, hvis der over for myndighederne i den medlemsstat, der har udstedt importlicensen, føres bevis for, at ungtyrene:

a) er opfedet på den eller de bedrifter, der er angivet efter stk. 1

b) ikke er slagtet inden udløbet af en periode på 120 dage regnet fra importdatoen, eller

c) er slagtet inden udløbet af denne periode af sundhedsmæssige grunde eller er døde som følge af sygdom eller ulykke.

Sikkerheden frigives, så snart et sådant bevis er ført.

Er den i stk. 1, første led, omhandlede frist ikke overholdt, nedsættes den sikkerhed, der skal frigives, dog

- med 15 %, og

- med 2 % af det resterende beløb for hver dag, fristen er overskredet.

De ikke frigivne beløb inddrages som told.

4. Føres det i stk. 3 omhandlede bevis ikke senest 180 dage efter importdatoen, inddrages sikkerheden som told.

Er et sådant bevis ikke blevet ført inden for de nævnte 180 dage, men føres inden for seks måneder efter disse 180 dage, tilbagebetales det inddragne beløb, nedsat med 15 % af sikkerhedsbeløbet.

Artikel 9

1. De mængder, som der ikke er ansøgt om importlicens for den 22. februar 2002, omfattes af en ny tildeling af importrettigheder, uden at der tages hensyn til fordelingen af de importrettigheder, der skal fordeles på medlemsstaterne, som omhandlet i artikel 2, stk. 1, og de to forskellige ordninger, der er omhandlet i artikel 2, stk. 2, første og andet led.

2. Med henblik herpå meddeler medlemsstaterne senest den 1. marts 2002 Kommissionen de mængder, der ikke er ansøgt om importlicens for.

3. Kommissionen træffer hurtigst muligt en beslutning om de resterende mængder.

4. De resterende mængder tildeles kun til interesserede erhvervsdrivende, der har ansøgt om importlicenser for alle de mængder, de havde ret til.

Ansøgninger om importrettigheder indgives i den medlemsstat, hvor ansøgeren er opført i det nationale momsregister.

5. I forbindelse med nærværende artikel finder artikel 4 til 8 anvendelse. Datoen for ansøgninger som omhandlet i artikel 4, stk. 2, er dog den 22. marts 2002 og datoen for meddelelsen som omhandlet i artikel 4, stk. 4, er den 29. marts 2002.

Artikel 10

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. juni 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 146 af 20.6.1996, s. 1.

(3) EFT L 205 af 3.8.1985, s. 5.

(4) EFT L 240 af 10.9.1999, s. 11.

(5) EFT L 152 af 24.6.2000, s. 1.

(6) EFT L 143 af 27.6.1995, s. 35.

(7) EFT L 3 af 6.1.2001, s. 9.

BILAG I

Forordninger som omhandlet i artikel 2, stk. 2

Kommissionens forordning

- (EF) nr. 1376/97 (EFT L 189 af 18.7.1997, s. 3)

- (EF) nr. 1043/98 (EFT L 149 af 20.5.1998, s. 7)

- (EF) nr. 1431/1999 (EFT L 166 af 1.7.1999, s. 49).

BILAG II

Fax (32-2) 296 60 27/295 36 13

Anvendelse af artikel 4, stk. 3 og 4, i forordning (EF) nr. 1095/2001

Løbenummer 09.4005

>PIC FILE= "L_2001150DA.003002.EPS">

BILAG III

Fax (32-2) 296 60 27/295 36 13

Anvendelse af artikel 4, stk. 3, i forordning (EF) nr. 1095/2001

Løbenummer 09.4005

>PIC FILE= "L_2001150DA.003102.EPS">

BILAG IV

SIKKERHEDSBELØB

>TABELPOSITION>